Presenten l'Oficina Tècnica de Fons Europeus per a la Rehabilitació i Xaloc de Llíria
14 de setembre de 2022

Ca la Vila ha acollit hui la presentació de l'Oficina Tècnica de Fons Europeus per a la Rehabilitació i l'Oficina Xaloc de Llíria que van entrar en funcionament el mes d'agost passat. L'acte ha comptat amb la presència del director General de Qualitat, Rehabilitació i Eficiència Energètica de la Generalitat Alberto Rubio, l'alcalde Joanma Miguel, la regidora d'Habitatge Isabel Llopis i la presidenta de la Mancomunitat del Camp de Túria Lola Celda.

La jornada informativa estava dirigida tant als responsables polítics i personal tècnic dels ajuntaments de la zona, com a professionals de l'administració de finques i de l'edificació. 

Totes dos oficines serviran com a servei integral de gestió, informació, mediació social i assessorament en matèria d'habitatge, rehabilitació d'edificis i regeneració, amb personal tècnic especialitzat en la matèria.

També estarà disponible com a punt d'informació per al seguiment de les sol•licituds presentades en el marc dels Fons Next Generation per a la rehabilitació a nivell edifici i per a actuacions de millora de l'eficiència energètica en habitatges, i d'accés al registre de l'Informe d'Avaluació de l'Edifici CV, acostant d'aesta manera l'administració de la Generalitat als municipis.

“Estes ajudes suposen un abans i un després en el camp de la rehabilitació, obrint la professionalització al sector de l'administració de finques i personal tècnic. En este sentit, s'han creat les figures de gestor i agent de la rehabilitació que serviran d'assessors tècnics, col•laboradors i guies per als propietaris que vulguen sol•licitar les ajudes”, ha explicat la regidora Isabel Llopis.

“Cal destacar la importància que suposen estes oficines quant a la col•laboració que s'estableix entre l'Administració i els agents privats que actuen en el camp de la rehabilitació”, ha afegit.